บอร์ด BANPU อนุมัติโครงการซื้อหุ้นคืน 7.5 % วงเงิน 5 พันล้าน
ส่งสัญญาณถึงผู้ลงทุน ฐานะการเงินแกร่ง มูลค่าหุ้นพื้นฐานน่าจะสูงกว่าราคาตลาดปัจจุบัน เริ่มซื้อ 13 ก.ย.62-10 มี.ค.63
30 ส.ค. 2562

ส่งสัญญาณถึงผู้ลงทุน ฐานะการเงินแกร่ง มูลค่าหุ้นพื้นฐานน่าจะสูงกว่าราคาตลาดปัจจุบัน เริ่มซื้อ 13 ก.ย.62-10 มี.ค.63
บริษัท บ้านปู (BANPU) แจ้งว่าที่ประชุมคณะกรรมการบริษัทวันนี้ (29 ส.ค.62) อนุมัติโครงการซื้อหุ้นคืนของบริษัทเพื่อการบริหารทางการเงิน (Treasury Stocks) ภายในวงเงินสูงสุดไม่เกิน 5,000 ล้านบาท และจำนวนหุ้นที่จะซื้อคืนไม่เกิน 385 ล้านหุ้น หรือคิดเป็นไม่เกิน 7.5% ของหุ้นที่จำหน่ายได้แล้วทั้งหมด โดยจะเป็นการเข้าซื้อในตลาดหลักทรัพย์ฯ และมีกำหนดระยะเวลาซื้อหุ้นคืน 6 เดือน นับตั้งแต่วันที่ 13 กันยายน 2562 ถึงวันที่ 10 มีนาคม 2563
สำหรับการซื้อหุ้นคืนครั้งนี้ เพื่อเป็นการบริหารสภาพคล่องส่วนเกินของบริษัทอย่างมีประสิทธิภาพ รวมถึงมีผลทำให้อัตราส่วนทางการเงินปรับตัวดีขึ้น จากจำนวนหุ้นที่ลดลงจะทำให้อัตรากำไรสุทธิต่อหุ้น (EPS) ปรับตัวดีขึ้น ส่งผลให้การประเมินมูลค่าต่อหุ้นพื้นฐานปรับตัวสูงขึ้น
นอกจากนี้ยังเป็นการส่งสัญญาณแก่ผู้ลงทุนถึงสถานะการเงินที่แข็งแกร่งของบริษัท และความเชื่อมั่นต่อความสามารถในการทำกำไรของบริษัทที่มูลค่าพื้นฐานน่าจะมีมูลค่าที่สูงกว่าราคาตลาดในปัจจุบันที่ปรับลดลงจากภาวะตลาดหุ้นที่ผันผวน
นางสมฤดี ชัยมงคล ประธานเจ้าหน้าที่บริหาร บริษัท บ้านปู กล่าวก่อนหน้านี้ว่า บริษัทฯ ได้ดำเนินมาตรการบริหารกระแสเงินสดอย่างมีประสิทธิภาพ ส่งผลให้ในครึ่งแรกของปี 2562 มีกระแสเงินสดรวม 794 ล้านเหรียญสหรัฐ (ประมาณ 25,090 ล้านบาท) เพิ่มขึ้นจากงวดสิ้นปี 2561 จำนวน187 ล้านเหรียญสหรัฐ (ประมาณ 5,909 ล้านบาท) หรือ 31 %